KGB

KGB (v azbuke КГБ, po rusky celým menom: Комите́т Госуда́рственной Безопа́сности, slovenský preklad Výbor štátnej bezpečnosti ) bolo meno hlavnej sovietskej tajnej služby, ktorá súčasne plnila úlohy špionáže, kontrašpionáže a tajnej polície v Sovietskom zväze. Okrem týchto odborov pod ňu ešte spadali i niektoré odvetvia sovietskeho vojenského výskumu. Organizácia vznikla 13. marca 1954 a zanikla 6. novembra 1991.

Vznik a vývoj tajnej služby v Sovietskom zväze 
20. decembra 1917 Soviet národných komisárov odsúhlasil vytvorenie organizácie pre boj s kontrarevolúciou a sabotérmi. Nový orgán bol nazvaný Celoruská zvláštna komisia (po rusky: Всероссийская чрезвычайная комиссия) ale známy sa stal skôr pod skratkou VČK, alebo hovorovo čeka. Jej hlavou bol Felix Edmundovič Dzeržinskij (rodným menom Feliks Dzierżyński).

6. februára 1922 bola VČK z rozhodnutia výkonných orgánov rozpustená a nahradená odborom GPU pri NKVD. Zlučovanie právomocí sa skončilo 10. júla 1934, kedy všetky jej právomoci a činnosti prevzalo NKVD Sovietskeho zväzu.

3. februára 1941 bolo NKVD rozdelené na dve samostatné organizácie: NKVD ZSSR a NKGB, to však netrvalo dlho, pretože počas katastrofického leta 1941 boli obe tieto organizácie opäť zjednotené, len pre to aby boli v apríli 1943 znovu rozdelené. 15. marca 1946 bol NKGB premenovaný na MGB – ministerstvo národnej bezpečnosti. 7. marca 1953 toto ministerstvo prestalo existovať, po tom čo bolo zlúčené s Ministerstvom vnútra ZSSR. V priebehu druhej svetovej vojny bola pri Komisariáte národnej obrany, Komisariátoch pozemných síl a Morskej flotily vytvorená špeciálna kontrarozviedka pod názvom Smerš, čo bol akronym pre ruský výraz Smreť špionam – Smrť špiónom.

13. marca 1954 bol vytvorený Výbor pre štátnu bezpečnosť (KGB) pri Soviete ministrov ZSSR. 5. júla 1978 bola organizácia premenovaná na KGB Sovietskeho zväzu. Pod týmto názvom fungovala až do rozpadu ZSSR. Popri KGB existovala ešte vojenská rozviedka GRU, o ktorej existencii sa za Sovietskeho zväzu mlčalo. 

Po rozpade Sovietskeho zväzu KGB zanikla iba formálne, keďže hneď po jej rozpade vznikli dve tajné služby navyše – FSB (pre vnútorné záležitosti – Федера́льная слу́жба безопа́сности;) a SVR (služba pre vonkajšie záležitosti – Служба Внешней Разведки), ale služba GRU (Гла́вное Разве́дывательное Управле́ние), ktorú založil Lenin, ostala nedotknutá.

Riaditelia Sovietskej tajnej služby 
 1917 – 1926 – Felix Edmundovič Dzeržinskij - Čeka, GPU, OGPU
 1926 – 1934 – Vjačeslav Rudoľfovič Menžinskij - OGPU
 1934 – 1936 – Genrich Grigorjevič Jagoda - NKVD
 1936 – 1938 – Nikolaj Ivanovič Ježov - NKVD
 1938 – 1941 – Lavrentij Pavlovič Berija - NKVD
 február – júl 1941 – Vsevolod Nikolajevič Merkulov - NKVD
 1941 – 1943 – Lavrentij Pavlovič Berija - NKVD
 1943 – 1946 – Vsevolod Nikolajevič Merkulov - NKGB, MGB
 1946 – 1951 – Viktor Semjonovič Abakumov - MGB
 1951 – 1953 – Semjon Denisovič Ignatiev - MGB
 marec – jún 1953 – Lavrentij Pavlovič Berija - MGB
 1953 – 1954 – Sergej Nikoforovič Kruglov - MGB
 1954 – 1958 – Ivan Alexandrovič Serov - KGB
 1958 – 1961 – Alexandr Nikolajevič Šeljepin - KGB
 1961 – 1967 – Vladimir Jefimovič Semičastnyj - KGB
 1967 – 1982 – Jurij Vladimirovič Andropov - KGB
 máj – december 1982 – Vitalij Vasilievič Fedorčuk - KGB
 1982 – 1988 – Viktor Michailovič Čebrikov - KGB
 1988 – 1991 – Vladimir Alexandrovič Krjučkov - KGB
 august – december 1991 – Vadim Viktorovič Bakatin - KGB

Iné projekty

Externé odkazy 
 Stránka SVR, tajnej služby pre vonkajšie záležitosti Ruskej federácie, kde je aj článoček o histórii, teda dôveryhodný zdroj (po rusky)
 Stránka FSB v Rusku (po rusky)

 
Spravodajské služby